
SUE MACKAY

Lyden av kirkeklokker

Oversatt av Mona Berge

Miniserie: Redning i Queenstown


Nødetatene jobber på helspreng i Queenstown. Imellom slagene blomstrer også romantikken. Dette er del tre i den nye miniserien Redning i Queenstown.

 

Sue MacKay bor sammen med mannen sin i New Zealands vakre Marlborough Sounds, med vannet på dørstokken og fugler og trær ved bakdøren. Det er de perfekte omgivelsene for å pleie hennes interesser, som er å invitere venner på middag, drikke god vin, gå på tur og padle kajakk – og selvfølgelig skrive historier.


Denne boken er tilegnet familien min. Mannen min, Lindsay MacKay. Og Hannah MacKay og mannen hennes, Phil Grigg, og Austin og Taylor Grigg. Jeg er så heldig som har dere.


Prolog

Maisie Rogers snufset, pusset nesen og tørket tårene. Søsteren hennes ville ha fylt elleve i dag. Hun ble bare ti år. Hun ville aldri bli voksen og gå med høyhælte sko eller gå på date eller bli ballettdanser som hun drømte om. Alt på grunn av en iskrem.

Nei, Maisie, skyld på sjåføren av bilen som kjørte på henne i fotgjengerfeltet.

«Hvordan går det?» Zac Lowe satte seg ned på benken ved siden av henne.

«Det er grusomt. Det har vært grusomt siden Cassey døde.»

«Ja.» Zac gned skulderen mot hennes.

Berøringen var annerledes enn hun var vant til. Han pleide å oppføre seg som en bror. Nå fikk hun lyst til å lene seg mot ham. «Takk for at du er her.»

«Det er ok», mumlet han og akte seg litt bort fra henne mens han så seg rundt i skolegården.

Maisie lente seg nærmere igjen. Hun ville ha mer av den følelsen han vekket i henne. Og hun trengte støtten hans. Denne dagen var grusom. Nå var den blitt forvirrende også.

Zac og broren hennes, Liam, ble bestevenner året før da de begynte på samme rugbylag. Nå stilte han alltid opp for henne, og i likhet med Liam, hadde han vært overbeskyttende siden søsteren døde. Det var ille nok at broren og faren holdt øye med alt hun gjorde og hvem hun var sammen med, Zac behøvde ikke å gjøre det.

«Alle sier at det blir lettere med tiden. Det tror jeg ikke på.»

«Ingen vet vel egentlig hva de skal si.»

Han hadde rett som vanlig. Men det gjorde ikke sorgen lettere. «Det hadde vært fint med en klem.»

Jeg vil at du skal holde rundt meg. Jeg vil kjenne hvordan det føles når du trykker deg inntil meg.

Tankene fikk henne til å rødme. Zac så seg rundt igjen og festet blikket på noe et stykke unna.

Liam sto der og så på dem med skulende blikk. Hvorfor så han sånn ut?

«Vi er på skolen. Alle ser oss.» Han økte avstanden mellom dem.

«Kan du ikke gi meg en klem?» Han hadde ikke kjæreste. Hun hadde ikke kjæreste. Han var sytten, hun var femten. Hva var problemet? Hun ville at han skulle se på henne på den samme måten hun så på ham, ikke bare som søsteren til Liam. Hun ville at han skulle bli den første som kysset henne.

«Nei, Maisie.» Han reiste seg opp og tok et skritt vekk fra henne.

«Hvorfor ikke?»

«Tenk deg om. Alle kommer til å snakke om oss. Noen av jentene kan bli ekle mot deg.»

«Jeg vil ikke at du skal beskytte meg mot alt hele tiden. Jeg er så lei av det. Jeg kan ta vare på meg selv.» Men hun hadde det vondt og var nedfor. Hun trengte noen som kunne muntre henne opp, ikke dulle med henne. Hun ville at Zac skulle holde rundt henne, stryke henne over ryggen. Men han hadde nettopp vist henne at han ikke var interessert i henne på den måten. Hun var nødt til å skjule hva hun følte og glemme de tankene så fort som mulig.

*

Zac hadde veldig lyst til å gi Maisie en klem, holde henne tett inntil seg og kjenne den varme kroppen hennes mot sin. Han hadde lengtet etter det lenge. Men det var ikke så enkelt.

Han kunne ikke røre henne. En dag hadde faren hennes lagt merke til at han så på henne, og følelsene hadde nok stått å lese i ansiktet hans, for han hadde bedt Zac om å holde seg unna Maisie. Hun var for ung og for sårbar etter søsterens død. Hun var den mest stillfarende og reserverte i familien, så hun måtte beskyttes.

Siden denne familien nærmest hadde adoptert ham og gitt ham den kjærligheten og omsorgen han ikke fikk fra sine egne foreldre, hadde han forstått at han var nødt til å skyve vekk følelsene for Maisie. Han kunne ikke miste den plassen han hadde fått i denne familien. Men det var så vanskelig ikke å se på Maisie som noe annet enn en lillesøster. De store, brune øynene med gylne spetter var vanskelig å ignorere. Særlig når hun var lei seg. Men hvis han klemte henne nå, ville det føre til problemer for dem begge. Så han sa bare: «Vi ses i kveld.» Og så gikk han.

Det skulle være en spesiell middag den kvelden til minne om Cassey. Det ble forventet at han skulle være der. Men denne gangen skulle han ønske at han hadde en unnskyldning så han slapp unna. Sorgen i øynene til Maisie var blitt enda verre da han trakk seg unna henne. Han fikk dårlig samvittighet. Men han måtte bli tøffere og være den gode vennen han burde være. Han kunne spørre en av jentene i klassen om å bli med på avslutningsfesten til rugbylaget neste helg. Det kunne dempe hormonene for en stund.

På vei bort til Liam og vennene tenkte han at det sto mer enn hormoner på spill her, men faren til Maisie hadde rett. Dette var verken riktig tid eller riktig sted. Om det noensinne ble det, var umulig å si.


1

Maisie ga brudebuketten tilbake til Mallory, som nettopp hadde utvekslet ringer med Josue, og klemte henne. «Jeg er så glad for din skyld. Det er på tide at en av oss ble gift.» Hun snudde seg raskt bort og tørket tårene diskré. Hun ville ikke at noen skulle erte henne og kalle henne sentimental. Men var det så rart at hun felte noen tårer når Mallory nettopp hadde giftet seg med en kjekk franskmann?

En spiss albue dultet til henne. «Mallory ser overlykkelig ut, eller hva?» Kayla, den andre brudepiken, tørket også tårer.

Ok, så tårer var lov. «Det var på tide at hun fant den rette», sa Maisie. Mallory hadde vært mye flinkere til å velge en flott mann enn hun selv hadde vært. Ekteskapet hennes hadde bare vart i to år, og nå var hun mye klokere når det gjaldt menn og hvordan de kunne lyve og gi en kjærlighetssorg.

Da hun møtte Paul, hadde hun hoppet inn i et forhold uten å tenke seg om. Han hadde tatt henne med storm, og hun hadde trodd at hun hadde kommet over ungdomsforelskelsen. At Paul kunne såre henne, falt henne ikke inn. Nei, dette ville hun ikke tenke på nå. Nå skulle hun glede seg med venninnen, og hun var også glad for å være tilbake i Queenstown med familie og venner. Om noen uker skulle hun komme tilbake for godt.

Hun så seg rundt på gjestene. Zac sto sammen med en gruppe fra redningsteamet. Han så fantastisk ut i mørkeblå dress og hvit skjorte. Flott. Kjekk. Barsk. Men hun kunne ikke tenke sånn om ham. Helt siden den dagen for seksten år siden, da hun hadde vært så lei seg på grunn av Cassey og bedt ham om en klem og han hadde avvist henne, hadde hun sagt til seg selv at hun ikke kunne tenke sånn om ham. Hun var sikker på at han var en hun alltid kunne stole på som en venn, men noe mer? Da hun fikk erfare at menn ikke var til å stole på, lurte hun på om Zac var annerledes. Men han var nok ikke det. Hun hadde tatt feil før, og hun hadde ikke tenkt å gjøre det igjen selv om hun var eldre og forhåpentlig klokere nå.

Mallory lo og sa noe om at Maisie og Kayla burde gifte seg igjen fordi det føltes fantastisk. Kayla sa at det var for tidlig for henne og blunket til Maisie. «Så det er din tur nå.»

Aldri i verden. Hun var ikke klar, og hun tvilte på at hun kom til å bli det på en veldig god stund.

Mallory kastet plutselig buketten rett mot Kayla, som fanget den og prøvde å gi den tilbake. Maisie var lettet over at det ikke var hun som fikk buketten. Hun ga Kayla en klem. «Den pynter fint opp hjemme hos deg.»

«Ta den, du», mumlet Kayla.

«Nei takk. Jeg liker å være singel.» Hun var ikke interessert i dating i det hele tatt. Blikket hennes gled bort til mennene igjen – og hun kjente et sug i magen. Zac så på henne med en hunger hun aldri hadde sett før. Begjær for henne? Nei, det kunne ikke stemme. Det lengselsfulle uttrykket forsvant raskt og ble erstattet med det ertende glimtet hun kjente så godt. Maisie ble lettet, men det var noe som ikke stemte. De hadde aldri vært noe annet enn venner. Som femtenåring hadde hun forstått at vennskap ikke plutselig gikk over til dyp kjærlighet og sex. Hun grøsset. Zac og sex?

Vel, det var ikke så vanskelig å forestille seg. Han var sexy. Det hadde hun alltid tenkt. Etter at hun forlot Paul, hadde hun iblant lurt på hva som kunne ha skjedd hvis hun og Zac var blitt sammen. På den tiden hadde hun vært redd for å nærme seg ham på den måten. Og da han avviste henne den dagen, hadde hun godtatt uten videre at han ikke var interessert. Alle disse følelsene for Zac og sorgen over søsteren hadde gjort henne til en vanskelig person å være i hus med.

«Her kommer champagnen», sa Kayla. Hun tok imot to glass fra den unge servitøren og ga ett til Maisie.

«Vi har kommet langt siden vi var tre magre småjenter som møttes første dag på skolen», sa Maisie.

Kayla lo og klinket glasset med hennes. «Det skal være sikkert og visst.»

Plutselig sto Zac foran henne og skålte. «Du ser flott ut i dag.»

«Jeg kan måle meg med de beste når jeg går inn for det», fleipet hun. Hun tok en slurk champagne før hun så direkte på ham. Men hun så ikke noe spesielt i øynene hans nå.

«Det er en stund siden sist du var hjemme på besøk», sa han.

«Ja, det er over to år siden.» Før livet raste sammen. «Du vet at jeg skal flytte tilbake for godt nå og at jeg har fått jobb på den nye barneavdelingen.»

«Jeg hørte det.» Smilet hans var det gamle vanlige broderlige smilet han alltid hadde gitt henne. «Så du er virkelig klar for å komme hjem igjen?»

«Ja, jeg har pakket alt.» Familien – og han – hadde prøvd å overtale henne til å komme tilbake til Queenstown før rettssaken til Paul, men hun hadde nektet. Hun ville bli og konfrontere alle som trodde at hun hadde vært delaktig i bedrageriene til Paul. Han hadde lurt pensjonister til å investere sparepengene sine i svindelprosjektene sine. Noen mente at hun måtte ha visst om det og at hun var like skyldig som ham. Andre godtok at hun ikke visste noe, men hun hadde levd godt på de pengene, så hun sto i gjeld til ofrene. Det var ikke mange som betraktet henne som et offer. «Det er på tide å legge fortiden bak seg og se fremover.»

Det kom til å ta tid før hun klarte å stole på folk igjen. Hun hadde trodd at hun elsket Paul og stolt fullt og helt på ham. Men det hadde vært et feilgrep. Han hadde utnyttet henne som en del av sjarmørpakken han brukte for å få eldre folk til å tro på svindelen hans.

Zac så fremdeles på henne. «Du vet hva du vil?»

Hun syntes han så på henne på en ny måte, som om han så henne som en kvinne og ikke en lillesøster. Men det var sikkert bare noe hun innbilte seg. Var hun så desperat etter å finne kjærligheten? Nei, hun hadde fått seg en lærepenge og kom ikke til å gjøre den feilen igjen. Hun drakk litt mer champagne før hun svarte. «Jeg fikk den jobben jeg søkte på i hjembyen min. Det var alt jeg håpet på det siste året.» Det var den planen som hadde holdt henne gående. «Jeg har også tenkt å kjøpe en liten leilighet når jeg får råd til det, men det må vente.»

«Det har du ikke sagt noe om.»

«Jeg forteller deg ikke alt jeg håper å oppnå.» De hadde snakket ofte sammen i telefonen det siste året. Men det var ikke alt de hadde snakket om. De hadde ikke snakket om et nytt forhold og familie og barn.

«Greit.» Så han skuffet ut?

Hun syntes samtalen føltes oppstyltet og stiv, ikke som de lette og nesten intime samtalene de hadde hatt på telefon. Men hun var blitt forbløffet over å se hvordan han så på henne, og hun var usikker på hvor de sto.

Zac drakk litt champagne og smilte skjevt. «Kanskje du kan bli med på redningsteamet etter hvert. Vi har alltid bruk for flere.»

«Kanskje det. Jeg gleder meg til å flytte hjem.» Hun hadde vært rask til å komme seg bort fra den overbeskyttende familien – og Zac – da hun var ferdig på skolen, men det var her hun ville være nå. Her kjente hun så mange og passet inn.

Det siste året hadde de snakket mye om hvordan Zac klarte seg etter en skyteepisode der han ble såret. Gjerningsmannen hadde gått berserk og drept en politimann. De hadde snakket lite om henne og Paul. Hun hadde ikke hatt lyst til å fortelle alle detaljer til Zac eller familien. Hun var stolt av at hun hadde klart å bearbeide alt på egen hånd. Nå var hun mye sterkere enn den sjenerte jenta som flyttet fra byen tolv år tidligere for å bli sykepleier.

Kayla kom bort og prikket henne på skulderen. «Nå er det fotografering. Dere to kan snakke mer sammen senere.»

Maisie kikket på Zac. «Vi har nok av tid etter middagen og talene.» Hun gledet seg til å sette seg ned sammen med ham og finne tilbake til den lette tonen de pleide å ha når de snakket sammen.

«Spar en dans til meg.» Zac flirte og gikk.

*

Det ble ikke bare én dans. Zac holdt henne rundt livet og førte henne rundt på dansegulvet som om han aldri skulle ha gjort noe annet. Hun slappet av i armene hans og nøt nærheten. Han var slank og muskuløs med brede skuldre, og hun elsket ansiktet hans. Dette var mannen hun hadde kjent siden hun var barn, og hun hadde aldri sett ham sånn som nå. Skulle hun trekke seg unna? Det var umulig. Eller var det heller det at hun ikke ville? Zac kom aldri til å såre henne med vilje, men det betydde ikke at hun ikke følte seg sårbar sammen med ham.

Han holdt hånden mot korsryggen hennes, og hun kjente fingrene presse mot huden. Han beskyttet henne mot de andre parene når de kom for nær.

Musikken stoppet.

«Vil du fortsette?» spurte han i øret hennes.

«Absolutt.» Hun smilte til ham. Dette var fantastisk og så annerledes alt annet hun hadde gjort sammen med Zac. «Jeg koser meg veldig.»

Er det fordi jeg vet at jeg kan stole på ham, tro på ham og ikke få tilliten slengt i ansiktet? Er det derfor jeg plutselig ser på ham på en måte jeg ikke har gjort siden jeg var femten? Jeg er trygg sammen med ham.

Eller var det et stort feilgrep å se på Zac som noe annet enn en venn? Så hun etter et forhold hun ikke var klar for fordi hun visste at han aldri kom til å såre henne? Hun hadde tenkt sånn før, og se bare hva det hadde ført til.

Ro deg ned, Maisie. Ikke gi etter for disse følelsene og mist en venn fordi du tenker feil.

Hun rettet seg litt opp og holdt litt mer avstand da de fortsatte å danse.

*

«Linje tre», sa sentralbordet. «Det er Jamie.»

Zac ledet redningsteamet, men noen ganger ble telefonene satt direkte over til politistasjonen der han jobbet. «Er det utrykning?»

«Ja. En trettito år gammel mann har falt ned fra en fjellvegg i Remarkables. Vi må hente ham og frakte ham til et sted der helikoptret kan løfte ham ut. Kan du komme?»

«Ja.» Klokken var over fire, og dagen hadde virket fryktelig lang. Hver time slepte seg av gårde og virket som to mens han satt og leste rapporter og sakspapirer på en gammel drapssak der det hadde dukket opp nye opplysninger. Men det var bedre enn kveldstimene. Han hadde tenkt mye på Maisie og hvordan det føltes da de danset sammen. Hun var varm og myk og så sexy når kroppen hennes beveget seg til musikken.

Han hadde hatt følelser for Maisie siden tenårene, men plutselig foldet de seg ut, og det var spennende og herlig. Men noe holdt ham tilbake. Hva tenkte Maisie om ham? Hun hadde trykket seg inntil ham mens de danset, og det kunne bety at hun kanskje hadde forandret mening om ham. De hadde hatt mange lange og fortrolige telefonsamtaler der han snakket om skyteepisoden og hun snakket litt om Pauls svik.

De hadde tatt en kaffe sammen etter at han hadde hjulpet henne med å flytte noen møbler inn i leiligheten til broren hennes. Leiligheten lå i den samme blokken han bodde i. Da han spurte hvorfor hun hadde så få ting, hadde hun glefset at hun ikke ville ha noe som Paul hadde kjøpt. Det var forståelig. Han hadde fått lyst til å holde rundt henne og si at han alltid kom til å være der for henne, men det hadde han ikke gjort. Han var redd for at hun skulle avvise ham. Foreldrene hans hadde alltid ignorert forsøkene hans på å vise at han var glad i dem. De hadde mistet sin førstefødte da han var ti måneder, og da Zac ble født, noe som ikke var planlagt, måtte de ha vært redde for å oppleve det samme igjen og stengt av følelsene. Derfor hadde han tatt imot omsorgen og kjærligheten han fikk fra foreldrene til Maisie, med begge hender.

«Hallo?» Jamie avbrøt tankene hans.

«Vi flyr inn?» Det var en del av arbeidskontrakten hans at han kunne slippe alt han hadde i hendene og dra på oppdrag med redningsteamet.

«Ja. Jeg henter deg klokken fem. Jeg må ta en telefon til.» Jamie la på.

Det måtte være Maisie han skulle ringe til, tenkte Zac da de stoppet ved sykehuset. Maisie sto og ventet på dem der.

«Mannen har flere skader», sa Jamie da han stoppet. «Derfor trenger vi en sykepleier.»

Zac kjente gleden sildre gjennom kroppen da Maisie satte seg inn i baksetet.

«Hei, Zac.»

«Hei. Hadde du kveldsvakt?»

«Det var så travelt på avdelingen at jeg ble værende. Jeg holdt øye med en seksåring som ble operert for sprukket blindtarm.»

«Du kom deg raskt inn i den nye jobben», sa han. Maisie hadde vært her i tre uker nå og var allerede travelt opptatt med jobben, redningsteamet og venner og familie. Ikke så mye med ham. Men det var hans valg. For øyeblikket i hvert fall. Han måtte tenke seg godt om før han sa eller gjorde noe med det han følte. Innerst inne hadde han håpet at hun skulle komme tilbake. Han hadde ventet på henne. Maisie var spesiell, mer enn en venn. Men han var usikker på hva han skulle gjøre. Familien hennes var en stor del av livet hans, og hvis han kom for nær Maisie, kunne det sette forholdet til dem i fare hvis noe gikk galt. Foreldrene hennes hadde lært ham å få og ta imot kjærlighet, men var han god nok for datteren deres? Han måtte bevise det.

«Jeg synes det å jobbe med barn er det beste som finnes. Å hjelpe dem og å få dem til å smile, er så givende», sa Maisie.

Zac måtte smile av entusiasmen hennes. Den stille og sjenerte jenta hadde blomstret opp og blitt sterkere etter alt hun hadde opplevd de siste tolv årene. Verken han eller familien hennes hadde likt Paul. Sjalusien hadde kanskje spilt en rolle for ham. Han hadde aldri klart å slutte å bry seg om henne. Det var vel derfor han hadde to mislykkede forhold bak seg.

Hvordan så hun på ham? Fremdeles gutten som ble tatt inn i familien hennes og ble som en bror for henne? Hver gang de snakket om skyteepisoden der Benji døde og han endte opp på sykehuset, hadde hun vært omsorgsfull og medfølende. Når de snakket sammen i telefonen, føltes det som om de var i sin egen lille boble. Men han visste fremdeles ikke om hun gjengjeldte følelsene hans. Hun hadde danset tett sammen med ham den kvelden, og da hadde han tenkt at det var en gnist der. Fra hans side var det ikke bare en gnist, men en flamme.

Denne ventingen og undringen var slitsom, men han visste at han måtte ta det med ro. Hvis hun ikke var klar for et nytt forhold, kunne han havne ute i kulda og miste alt håp. Hvis det skulle gå så galt, hadde han i hvert fall den gamle etterforskerjobben i Christchurch å vende tilbake til.

«Fortell meg alt du vet om operasjonen, Jamie», sa han og lente hodet mot nakkestøtten.

«Mannen er bevisstløs og blør fra flere sår. Han kan ha indre blødninger også. Terrenget er rasfarlig, så vi må bære ham et stykke til der helikoptret kan løfte ham ut. Det er det vennene hans der sier.»

«Hvorfor dro de dit for å klatre hvis det er fare for ras?» spurte Zac.

«Vi har sett flere lignende ulykker i årenes løp. Vi vet ikke hva som driver folk til å utsette seg for stor risiko. Det setter redningsmannskapet i fare også», sa Jamie.

«Det er sant.» Zac så ut av vinduet på flystripen. «Det ser ut til at alt er klappet og klart.» Redningshelikoptret var klart til å lette, og tre andre fra redningsteamet var allerede om bord.

«Vi har ingen tid å miste», sa Maisie og løsnet sikkerhetsbeltet før Jamie stoppet bilen.

Zac tok den tunge ryggsekken med medisinsk utstyr og lot henne gå først inn i helikoptret mens han beundret de lange bena hennes. Maisie satte seg ved siden av ham. Hun sa ingenting. Kanskje hun tenkte igjennom de ulike skadene hun måtte håndtere?

«Alt i orden?» spurte han.

Hun smilte, men det så anstrengt ut. «Ja.» Hun lente seg bort fra ham og lukket øynene.

Zac sukket og prøvde å ikke føle seg såret. Nå som han hadde innrømt for seg selv at han brydde seg om henne som kvinne, var han hele tiden på utkikk etter signaler fra henne. Det var ikke det at han forventet en kuvending fra venn til kjæreste. Hun kom til å være forsiktig med å ta sjanser nå. Bare fordi han så på henne på en annen måte, betydde ikke det at Maisie gjorde det samme med ham.

«Mye vind, folkens», sa piloten i hodetelefonene. «Spenn dere fast.»

«Jeg håper det blir bedre før vi kommer frem til Remarkables», mumlet Maisie.

«Det kommer ikke til å bli bedre», sa piloten.

Maisie knyttet neven. «Faen.»

Zac dultet til henne med foten. «Det kommer til å gå bra.»

«Jeg vet det.» Men det hørtes ikke ut som om hun mente det. «Hvorfor gjør høydeskrekken seg gjeldende når jeg er i et helikopter, men ikke når jeg er i et fly?» Hun presset leppene sammen.

«Det tror jeg er ganske vanlig.» Zac grep hånden hennes og klemte den. Han ville gjerne holde henne i hånden, men med alle disse nye følelsene strømmende i kroppen, våget han ikke det.

«Det hjelper ikke meg.» Maisie stirret ned i gulvet. Så grep hun om armen hans og lente seg nærmere. Gnistene var tilbake. Helikoptret falt brått igjen. Maisie gispet og klemte armen hans og trykket seg inntil ham.

Zac ga blaffen i hva de andre tenkte. Han holdt henne i hånden. Maisie var redd.

«Beklager det, folkens. Jeg går høyere og forsøker å unngå hullene», sa piloten.

«Hvorfor meldte jeg meg frivillig til dette?» mumlet Maisie sammenbitt. Hun hadde bitt seg så hardt i leppen at det var blitt merker der.

«Fordi du vil hjelpe mennesker», sa Zac.

Fordi du er tøff og snill og alltid setter andre først.

Hun kikket skrått på ham og vred på munnen. «Ja, men likevel  …»

Han smilte til henne. «Likevel gjør du dette.» Han ville beskytte henne hele tiden. Det var en selvfølge i familien hennes. I motsetning til hans. Forholdet til foreldrene hadde vært som å bo på den andre siden av et vindu. Han kunne se inn, men de to som skulle ta seg av ham, kunne ikke se ut. Bortsett fra når han gjorde noe galt. Da visste faren nøyaktig hvor han var og kjeftet og smelte og sa at han måtte være sterk og fornuftig hvis han skulle komme noen vei her i verden. Foreldrene til Maisie hadde behandlet ham på en helt annen måte, og det var det som hadde gitt ham et ønske om å hjelpe andre. Men samtidig hadde han lært at han måtte beskytte seg mot å bli såret. I de få forholdene han hadde hatt, hadde han holdt seg på midtlinjen, redd for å gi for mye av seg selv og bli såret eller såre kvinnen han var sammen med.

Maisie sukket ved siden av ham, og han slappet av ved siden av henne nå som turbulensen hadde gitt seg. De var sammen i dette. Som de var i så mye annet. Håpet blusset opp og bredte seg i brystet og gjorde ham glad. Hvis han virkelig kom nær innpå henne. Hvis de ble kjærester og ikke bare venner, var mulighetene uendelige. Han kikket på henne og kjente at hjertet gjorde et hopp.

Det så ut som om hun leste tankene hans.

Zac svelget hardt. Han håpet ikke det. Det var for tidlig. Men lengselen var så sterk at han kanskje ikke kom til å klare å gå langsomt frem.

Helikoptret mistet høyde og ble hengende i luften. «Dette ser ut som det beste droppstedet», sa piloten. «Det er det eneste flate terrenget jeg kan se, så jeg venter her. Dere må gå østover for å finne pasienten.»

«Jeg har koordinatene. Det er ikke langt unna», sa Jamie.

Zac tok på seg ryggsekken uten å se på Maisie. Han likte å gjøre ting for henne, så nå bar han den tunge ryggsekken for henne.

Nede på bakken gikk de på rad og rekke gjennom kratt og busker. «Det kommer til å bli vanskelig å bære en båre her», sa Zac. Men de var seks personer, så de kunne bytte på.

«Vi får håpe at mannen ikke er en kjempe», sa Maisie over skulderen.

Han var ikke det. Mannen hadde en gjennomsnittlig høyde og kroppsbygning, tenkte Zac da de kom frem til ulykkesstedet. En annen mann satt ved siden av ham. Klippeveggen ruvet over dem. Det var et mirakel at mannen hadde overlevd fallet.

«Hei, jeg er Zac. Når skjedde ulykken?»

«Hei, jeg heter Andy. Det er over en time siden, kanskje halvannen. Brad har pådratt seg flere skader. Han hyperventilerer, og jeg liker ikke den vinkelen bena hans ligger i. Han gled og falt ned der.» Andy pekte på klippeveggen.

Zac grøsset. «Han bør spille lotto når han er oppe og går igjen.» Det kunne ta sin tid.

«Jeg er sykepleier.» Maisie knelte ved siden av mannen og tok pulsen på ham. «Pulsen er svak.» Hun gransket kroppen hans inngående. «Kan du høre meg, Brad? Jeg er Maisie.»

Mannen leet ikke på et øyelokk.

Zac knelte på den andre siden og lette i sekken etter kompresser og tape. «Det ser ut som et stygt brudd.» Han nikket mot den høyre armen.

«Ja. Hvor mange spjelker har vi?» spurte Maisie.

«To», var det en som sa. «Trenger du begge?»

«Ja. Jeg skal sjekke om han har indre blødninger.» Hun brukte en saks og klippet opp fronten på jakken og T-skjorten. Hun strøk fingrene over brystet og magen. «Indre blødning nær øvre tykktarm og rundt leveren.»

«Pulsen er svak», sa Zac.

«Det er som forventet. Vi må få dekket til armbruddet, få på nakkestøtte og spjelke bena. Men først må jeg gi ham smertestillende. Dette er alvorlig. Kan helikoptret komme nærmere, Jamie? Han har ikke godt av å bli båret så langt.»

«Jeg skal høre med piloten.» Jamie fant frem radioen og gikk noen skritt unna.

Zac hjalp Maisie med nakkestøtten.

«Det er lite jeg kan gjøre med de indre skadene.» Maisie tapet fast to sterile kompresser rundt armbruddet.

Zac nikket. «Jeg skal fikse en fatle for å minske bevegelsene.»

Maisie så opp og smilte raskt. «Kan du ta av ham den ene støvelen? Jeg vil se om han reagerer hvis jeg rører ved tærne hans.»

De samarbeidet godt. Det føltes spesielt. Men det var alltid spesielt å være sammen med Maisie. «Mistenker du ryggskade?»

«Det er veldig sannsynlig.» Hun så opp på klippeveggen. «Det er et høyt fall, og bakken her er hard.»

«Piloten skal fly så nærme som mulig», sa Jamie da han kom tilbake. «Men han kan ikke komme for nær den klippeveggen. Det kan utløse et ras. Han er også bekymret for at kløften er for smal.»

«Sikkerheten kommer først», nikket Zac mens han lirket støvelen av.

«Absolutt.» Maisie knipset på tærne til Brad.

Det rykket i foten.

Hun gjorde det igjen, litt hardere.

En ny rykning.

Hun nikket fornøyd. «Bra. Men vi må gå veldig forsiktig. Spjelk begge bena før dere løfter ham opp på båren.»

«Jeg kan spjelke det høyre, men du må rette ut det venstre.» Zac hadde ikke erfaring med brudd, og tanken på å påføre Brad enda mer smerte – selv om han var bevisstløs – fikk magen til å velte seg.

«Greit.» Maisie smilte til ham igjen.

Han likte de myke smilene hennes og la merke til at pupillene hennes utvidet seg når hun så på ham. Betydde det at hun plutselig så på ham på en ny måte?

Maisie gjorde så godt hun kunne med benbruddet, men hun så skeptisk ut. «Jeg vil ikke rive opp en pulsåre. Han har nok indre skader som det er.»

«Vi spenner fast bena hans til båren også.» Det forhindret bevegelser når de bar ham ut. Zac tok imot stroppen Jamie holdt frem.

«Jamie, du kan skyve båren bort mens Zac og jeg ruller ham over på siden. Få båren så langt under ham som mulig.»

Zac satte seg på huk ved siden av henne og la hendene på hoften og låret til Brad. «Klar.»

«En, to, tre.» De rullet Brad over på siden, og Jamie skjøv båren på plass.

Da Brad lå på ryggen igjen, festet Maisie bena hans til båren. «Da går vi. Vær forsiktige, alle sammen.»

Bakken var ujevn, og de tette buskene spratt tilbake som piskeslag mot de som gikk bak. Men det viktigste var å holde båren rett og ikke bevege den for mye. Alle var tause og fokusert på å bevege seg gjennom buskene og ikke trå feil. Det var vanskelig, og de som ikke bar båren, gjorde sitt beste for å holde greiner eller knekke dem for å gjøre det lettere å komme gjennom.

Maisie holdt hele tiden øye med Brad. «Det er godt at han ikke er klar over hva som foregår. Det hadde vært grusomt hvis han var våken.»

«Du ville ha gitt ham smertestillende, vel?» sa Zac.

«Ja, selvfølgelig, men det er ikke sikkert at det ville ha virket godt nok.»

Helikoptret hang i luften, klar til å senke vinsjen. Jamie snakket med piloten i radioen da de la båren ned på bakken. Maisie prøvde å beskytte Brad mot vinden fra rotorbladene.

«Du blir med ham», sa Zac.

«Dere skal vel ikke gå tilbake?» utbrøt Maisie.

«Nei. Vi blir hentet etterpå.»

«Jeg tror nok at Brad blir sendt videre til Christchurch etter at legene her har stabilisert ham. Det kan hende dere må vente lenge.»

«Kanskje best at vi begynner å gå, da.» Han trengte å få utløp for energien som raste i ham fordi han måtte holde avstand til Maisie.

Men det var tydeligvis umulig. Han hadde forgudet Maisie siden han var tenåring, hadde hatt lyst til å komme nærmere henne på alle måter, og nå  … Nå svulmet hjertet hans av kjærlighet til henne.

Men hva om han ikke var verdt å elske? Foreldrene hans hadde ikke elsket ham slik de hadde elsket hverandre. De to forholdene hans hadde ikke fungert. Var det fordi han ikke hadde elsket disse kvinnene høyt nok? Han hadde alltid vaklet frem og tilbake og ikke visst hvor mye han skulle gi av seg selv. Han var livredd for å være sårbar. Han hadde til slutt forsonet seg med at det var Maisie han elsket og at han ikke kunne glemme henne. Men hun påvirket ham så sterkt når han slapp henne innpå seg – så han hadde kjempet for å holde avstand. Det var først nå han var klar til å finne ut om han kunne bli den kjærlige, åpenhjertige mannen han så gjerne ville være. Hvis han klarte det, kunne han kanskje endelig akseptere at han kunne bli den faren han alltid hadde lengtet etter som barn.

«Maisie, vi sender deg opp først så du kan løsne båren der oppe.» Jamie holdt ut selen til henne. «Du er nestemann, Zac. Båren er tung, så hun trenger hjelp. Du kan bli om bord. Vi går tilbake.»

Reglene sa at to personer måtte følge en pasient i tilfelle det skulle oppstå en krise. Så hvorfor ikke ham? tenkte Zac.

Maisie ble heist opp. Hun var blek og så livredd ut. Zac smilte oppmuntrende og holdt tommelen opp. Det var bra at han skulle dra tilbake sammen med henne. Han ville være der hvis det ble turbulens igjen.

«Jeg protesterer ikke», mumlet han til ryggen til Jamie.

